32005D0485
L 181/1
JURNALUL OFÍCIAL AL UNIUNII EUROPENE
DECIZIA COMISIEI
din 22 iunie 2005
de modificare a Deciziilor 2001/881/CE și 2002/459/CE în ceea ce privește lista punctelor de control la frontieră
[notificată cu numărul C(2005) 1835]
(Text cu relevanță pentru SEE)
(2005/485/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (1), în special articolul 20 alineatul (3),
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care sunt introduse în Comunitate din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 6 alineatul (4),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 6 alineatul (2),
întrucât:
(1)
Decizia 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele veterinare ale animalelor și produselor animale din țări terțe și de actualizare a norme privind controalele care trebuie efectuate de specialiștii Comisiei (4) ar trebui actualizată pentru a se ține seama, în special, de evoluțiile din unele state membre în ceea ce privește aceste puncte, precum și de inspecțiile realizate în conformitate cu această decizie.
(2)
Lista punctelor de control la frontieră care figurează în Decizia 2001/881/CE, denumită în continuare „listă”, conține, pentru fiecare punct de control la frontieră, numărul de unitate Traces. Traces este un sistem informatizat introdus de Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (5). Traces înlocuiește vechiul sistem ANIMO care se baza pe rețeaua introdusă de Decizia 91/398/CEE a Comisiei din 19 iulie 1991 privind rețeaua informatizată de legătură între autoritătile sanitar-veterinare (ANIMO) (6), pentru a urmări circulația animalelor și a anumitor produse în cadrul schimburilor intracomunitare și al importurilor.
(3)
În urma unei inspecții cu rezultate satisfăcătoare, efectuate în conformitate cu Decizia 2001/881/CE, ar trebui adăugate pe listă puncte de control la frontieră la Sines, în Portugalia, la Bratislava, în Slovacia, la La Valetta, în Malta și la Manston, în Regatul Unit.
(4)
În urma comunicărilor făcute de Suedia și de Regatul Unit, ar trebui scoase de pe listă punctele de control de la Norrköping și de la Varberg, în Suedia și de la Portsmouth, în Regatul Unit.
(5)
În afară de aceasta, lista ar trebui actualizată pentru a se ține seama de schimbările recente privind unele puncte de control la frontieră autorizate deja în conformitate cu Decizia 2001/881/CE, în ceea ce privește categoriile de animale sau de produse care pot fi controlate la aceste puncte și organizarea centrelor de control în cadrul acestor puncte.
(6)
Lista unităților, care figurează în Decizia 2002/459/CE a Comisiei din 4 iunie 2002 de stabilire a listei unităților din rețeaua informatizată ANIMO și de abrogare a Deciziei 2000/287/CE (7) conține numărul de unitate Traces pentru fiecare punct de control la frontieră din Comunitate. Din motive de coerență a legislației comunitare, această listă ar trebui actualizată în consecință, pentru a se ține seama de orice modificare semnificativă și pentru a menține o listă identică cu cea din Decizia 2001/881/CE. Prin urmare, Decizia 2002/459/CE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2001/881/CE se înlocuiește cu anexa I la prezenta decizie.
Articolul 2
Anexa la Decizia 2002/459/CE se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 22 iunie 2005.